It-tfal adattaw tajjeb għall-isfidi tal-pandemija tal-Covid-19 Studju juri pero li 3% kienu depressati severament u 13% moderatament depressati Studju ġdid dwar ir-reżiljenza tat-tfal Maltin matul il-pandemija tal-Covid-19, imwettaq miċ-Ċentru għar-Reżiljenza u s-Saħħa Soċjo-Emozzjonali fl-Università ta' Malta b'kollaborazzjoni mal-Flinders University, l-Awstralja, wera li t-tfal adattaw tajjeb għall-isfidi tal-pandemija tal-Covid-19 però persentaġġ minn dawn ġew affettwati ħażin. Dan l-istudju fittex li jesplora l-benesseri, is-saħħa mentali u r-reżiljenza tat-tfal tal-iskola Maltin ta' bejn il-11 u s-16-il sena matul l-ewwel mewġa tal-pandemija meta l-iskejjel ingħalqu s-sena l-oħra. Il-kampjun finali kien jikkonsisti f'455 student minn skejjel tal-istat, tal-knisja u indipendenti. L-istudju juri li l-maġġoranza tal-istudenti (54%) ma ħassewhomx depressi u l-ebda student ma nstab li kellu depressjoni estremament severa. Madankollu, proporzjon żgħir (3%) kienu depressi severament u 13% moderatament depressi. Żewġ terzi tal-istudenti (68%) ma rrappurtawx li huma ansjużi iżda 7% urew livelli severi jew estremi ta' ansjetà u 8% livelli moderati ta' ansjetà. Kważi nofs (47%) tal-istudenti indikaw li kienu reżiljenti spiss jew kważi l-ħin kollu, iżda 12% irrappurtaw reżiljenza ħażina. L-aktar aspett pożittiv (40%) dwar l-esperjenza ta' lockdown li ġie msemmi kien il-fatt li setgħu jqattgħu l-ħin mal-familja u jħossuhom siguri d-dar, segwit mill-fatt li kellhom aktar ħin liberu u ħin biex jirrilassaw (19%). Min-naħa l-oħra, ftit iktar minn nofs (51%) tal-parteċipanti sabu t-tfixkil tal-ħajja normali tagħhom bħala l-agħar parti tal-esperjenza, partikolarment li jkollhom jibqgħu d-dar mingħajr ma jistgħu jkollhom ħarġiet soċjali (26%), jew kuntatt soċjali b'mod dirett mal-ħbieb (25%).